
Így utazni jó…
Közösségi és iskolabuszt kapott Bóly a Német Szövetségi Belügyminisztériumtól
Közösségi és iskolabusszal gazdagodhatott nemrégiben a Baranya megyei kisváros német önkormányzata. A Német Szövetségi Belügyminisztériumtól pályázati támogatással elnyert jármű üzembe helyezése mindenekelőtt amiatt volt fontos, hogy a német nemzetiségi oktatás fenntarthatósága hosszútávra is biztosítva legyen. 
A kéttannyelvű német nemzetiségi oktatást hazánkban 33 évvel ezelőtt először a bólyi iskolában vezették be. Az intézmény az évtizedek során folyamatos fejlődött és regionális hatókörű lett: bölcsődéjébe, óvodájába és iskolájába jelenleg Bólyon kívül tíz környékbeli német nemzetiségi településről is járnak gyermekek. A város német önkormányzata az államtól 2015-ben átvette az intézményfenntartói jogokat – és ezzel együtt a tanulók iskolába szállításának feladatát is. Mivel azonban annak költsége meglehetősen magas, az intézményfenntartó testület – előzetes számításokra alapozva – úgy döntött, a legköltséghatékonyabb megoldást választva saját busszal oldja meg a gyerekek utaztatását. A közösségi és iskolabusz beszerzéséhez a Magyarországi Németek Országos Önkormányzatán (MNOÖ) keresztül pályázatot nyújtott be a Német Szövetségi Belügyminisztériumhoz.      
Az új járművet az iskola 2016 februárjában ünnepélyes keretek között vehette át. A gyerekek Rolf Zuckowski vidám, iskolabuszról szóló dalával, valamint német nemzetiségi táncokkal, énekekkel és muzsikával köszöntötték az ünnepségre összegyűlt vendégeket.
Az eseményen Englenderné Hock Ibolya, az MNOÖ oktatási ügyekért felelős tanácsnoka Bóly német nemzetiségi és települési önkormányzatának jó együttműködését méltatta: elmondta, példás, hogy közös erővel szállnak síkra a német oktatási intézmény lehető legjobb felszereltségének megteremtéséért és a német nemzetiségi gyerekekért. 
Hárs József, a négyezer lakosú kisváros polgármestere kifejtette, a környező falvakban élő gyerekeknek olykor meglehetősen nehéz az iskolába járás: - Vannak olyan tanulók, akiknek már kora reggel, 7 óra előtt a buszmegállóban kell várakozniuk ahhoz, hogy 8-ra beérjenek az iskolába. Ennek mostantól vége: az intézménybe járó gyermekek szállítása ezután sokkal gördülékenyebben megy majd. A busz természetesen délutánonként is a tanulók elfoglaltságaihoz igazodik: ha például tanítás után iskolai rendezvény van, természetesen megvárja őket.  
Győriné Meiszter Katalin, a német önkormányzat elnöke köszönetet mondott a BMI-nek és a közvetítő szerepet betöltő MNOÖ-nek a támogatásért: - Az új busz megléte az iskola fenntartható működéséhez járul hozzá. Ez azért is fontos, mert lehetőséget kínál a német nemzetiségi családok gyermekeinek arra, hogy színvonalas oktatásban részesülhessenek, anélkül, hogy nagyvárosokba vagy akár külföldre kényszerüljenek.
Az ünnepségen elhangzott: mivel az újonnan átadott jármű nemcsak az iskola-, hanem a közösségi busz szerepét is betölti, a jövőben kultúrcsoportok, egyéb egyesületek tagjait is rendszeresen szállítja majd fellépésekre, kirándulásokra, nemzetiségi és más programokra.  A 30 személyes buszt dr. Takács Gábor káplán balesetmentes közlekedést kívánva áldotta meg.

